The Vampire Diaries

The Vampire Diaries er en amerikansk grøsser- og romantisk eventyrdramaserie for ungdom som gikk på The CW fra 2009 til 2017. Handlingen foregår i den fiktive småbyen Mystic Falls i delstaten Virginia, hvor overnaturlige skapninger som vampyrer, varulver og hekser holder til. Serien kretser rundt et kjærlighetstriangel bestående av Elena Gilbert (Nina Dobrev) og de to vampyrbrødrene Damon Salvatore (Ian Somerhalder) og Stefan Salvatore (Paul Wesley). Serien er laget av Kevin Williamson, og er basert på bokserien med samme navn av L.J. Smith. 

Serien har i Norge gått på TVNorge siden 2010.

 Handling 
Serien følger Elena Gilbert (Nina Dobrev). Hun er en tilsynelatende normal jente på 17 år, som bor i småbyen Mystic Falls. Men etter at vampyrbrødrene Damon Salvatore (Ian Somerhalder) og Stefan Salvatore (Paul Wesley) flytter tilbake til byen, begynner livet hennes å forandre seg. Elena Gilbert (Nina Dobrev) blir dypt forelsket i den 162 år gamle vampyren Stefan Salvatore (Paul Wesley). Deres forhold blir stadig mer komplisert når Stefans ondskapsfulle storebror, Damon Salvatore (Ian Somerhalder) returnerer til Mystic Falls for å skape kaos i byen. Han søker hevn over sin yngre bror som ble forvandlet til en vampyr mot sin vilje. Det tar ikke lang tid før begge brødrene begynner å vise hengivenhet overfor Elena, hovedsakelig på grunn av hennes likhet med deres store kjærlighet fra fortiden, Katherine Pierce. Det er åpenbart at Elena er en etterkommer av Katherine, som senere også returnerer til byen, med planer mot den nye trioen. Rundt seg har Elena ellers sin bror Jeremy Gilbert (Steven R. McQueen), sine to bestevenninner Bonnie Bennett (Katerina Graham) og Caroline Forbes (Candice Accola), og deres felles venner Matt Donovan (Zach Roerig) og Tyler Lockwood (Michael Trevino).

I første episode møter seerne Elena og hennes bror Jeremy fire måneder etter at deres foreldre døde i en bilulykke. De bor sammen med sin tante Jenna Sommers (Sara Canning), og skolen har akkurat startet igjen etter sommerferien. På skolen får Elena øye på en ny, mystisk gutt. Dette er Stefan. Elena vet ikke at Stefan er vampyr, men de to blir umiddelbart tiltrukket av hverandre. Ikke lenge etter kommer Stefans bror Damon til Mystic Falls. Det er 15 år siden de to brødrene sist så hverandre, og et gammelt fiendskap blusser opp.

 Roller 
 Nina Dobrev spiller hovedrollen som Elena Gilbert (sesong 1-6). Hun forelsker seg først i vampyren Stefan, og faller senere for broren hans, Damon Salvatore. Dette resulterer i at hun blir dratt inn i den overnaturlige verden. Dobrev spiller også rollen som Elenas dobbeltgjenger Katherine Pierce, også kjent som Katerina Petrova. Katherine/Katerina er en annen ung jente som har et godt øye til Stefan Salvatore, og som også flørter med Damon Salvatore samtidig. Katherine dukker sporadisk opp i senere sesonger, og er sentral i den femte sesongen. Dobrev har også spilt en tredje dobbeltgjenger, en jente ved navn Amara som figurerer i femte sesong. Dessuten spilte Dobrev nok en dobbeltgjenger kalt Tatia i sesong 2 av TV-serien The Originals, i episoden med tittelen Red Door. I siste episode av sesong 6 ble Elenas og Bonnies liv sammenkoblet slik at Elena vil sove en Tornerose-søvn så lenge Bonnie lever. Damon la derfor Elena i en kiste som han plasserte i en lagerbygning i Brooklyn, i påvente av at hun skulle våkne igjen. Der skulle Elena ha blitt liggende i rundt 70 år, altså til Bonnie døde, men i siste episode i sesong 8 blir sammenkoblingen av Elenas og Bonnies liv brutt opp bare etter et par år. Elena våkner opp og blir gjenforent med Damon. De lever et langt og lykkelig liv sammen; Elena utdanner seg dessuten til lege.
 Paul Wesley spiller rollen som Stefan Salvatore, en godhjertet og hengiven vampyr som er sin eldre bror Damon Salvatores rake motsetning. Et stykke ut i TV-serien velger Stefan å bli en "Ripper" igjen, slik han var i gamle dager, for å redde Damon fra å bli bitt av en varulv. Etter dette blir Stefans oppførsel mer antagonistisk, fordi han har blitt tvunget til å stenge av sitt humanistiske sinnelag. Men til sist kommer hans varme og omsorgsfulle natur på nytt opp til overflaten. Han forsones med Elena, men forholdet tar slutt etter kort tid. Wesley spiller også sin dobbeltgjenger Silas i sesong 4 og 5. Silas er verdens første udødelige vesen. Han er over 2000 år gammel. I siste episode av sesong 6 forstår Silas at han er forelsket i Caroline, og forteller henne dette.
 Ian Somerhalder spiller rollen som Damon Salvatore (sesong 1 til 8). Damon er Stefans eldre bror. I begynnelsen av serien opptrer han som Stefans rake motsetning; ondskapsfull, hevngjerrig, egoistisk og manipulerende. Etterhvert som serien utvikler seg begynner han å vise en mer omsorgsfull og omstenksom side. I utgangspunktet kom han til Mystic Falls for å hevne seg på broren, men brødrene bygger et sterkere og sterkere bånd gjennom serien. Han er dypt forelsket i Elena og gjør hva som helst for å holde henne trygg, uansett om det går ut over alle andre. Følelsene hans er lenge en-sidet - men Elena får sterkere og sterkere følelser for ham, spesielt mens de to jobber sammen for å redde Stefan fra hans "ripper" tilstand. Hun benekter følelsene for ham lenge, i frykt for å være akkurat som Katherine Pierce, som tvinnet brødrene rundt lillefingeren i mange år ("It's okay to love them both"). De begynner å date i sesong 4, og fortsetter å date (de gjør det slutt et par ganger underveis) helt til Elena faller i en dyp søvn inslutten av sesong 6. Han har et ekstremt nært bånd med Stefan, men får også et tett bånd til Bonnie, til tross for at de hatet hverandre gjennom de første 5 sesongene. Damon bekrefter etterhvert at Bonnie er hans aller beste venn.
 Steven R. McQueen spiller rollen som Jeremy Gilbert (sesong 1-6, gjesteopptreden sesong 8). Jeremy er Elenas lillebror. Biologisk sett er han Elenas søskenbarn, men Elena ble adoptert av farens bror, slik at de to vokste opp som søsken. Han har hatt en del uhell med kjærester, hvor to av dem døde som vampyrer. Han blir etterhvert sammen med Bonnie, bestevenninnen til Elena. I sesong 4 kommer det frem at han er medlem av De Fem (The Five), en vampyrjeger. Jeremy blir drept i sesong 4 etter at Katherine kaster ham bort på Silas, som da tømmer ham for blod. Han blir senere gjenopplivet av Bonnie i slutten av sesong 4. Han forlater Mystic Falls flere ganger i løpet av serien, og kom bare tilbake i sesong 6 for å si farvel til Elena. Han dukket også opp i den aller siste episoden av serien.
 Katerina Graham spiller rollen som Bonnie Bennett (sesong 1-8). Bonnie er bestevenninnen til Elena og Caroline. I sesong 1 finner Bonnie ut at hun er en heks, og det viser seg at hun er en svært mektig heks. Bonnie har dødd flere ganger, men har alltid kommet til live igjen på en eller annen måte. Hun har ofte brukt de overnaturlige kreftene sine til å hjelpe gruppen, og til tross for at hun i utgangspunktet hater vampyrer, spesielt Damon, ender hun og Damon opp som bestevenner etter å ha vært innestengt i Prison World i flere måneder. Bonnie har mistet og fått tilbake de magiske kreftene sine utallige ganger gjennom serien. Hun har hatt et av-og-på-forhold til Jeremy, og senere ble hun sammen med Enzo.
 Candice Accola spiller rollen som Caroline Forbes (sesong 1-8). Caroline er bestevenninnen til Elena og Bonnie. I begynnelsen av serien fremstod hun som en veldig overfladisk, usikker og nevrotisk jente. Hun var veldig misunnelig på Elena fordi hun var så tiltrekkende. Damon brukte henne lenge som et leketøy - han drakk blod fra henne, lå med henne og manipulerte henne. Da Caroline ble vampyr gjennomgikk hun en forandring til det bedre. Et av seriens premisser er at følelser og personlighetstrekk blir forsterket hos en person som blir vampyr, og i tråd med dette ble Caroline en vampyr med sterk kontroll over sine impulser, som stort sett klarte å bevare roen og kontrollen. Sjarmerende og elskverdig som hun er, har hun hatt et forhold til både Matt, Tyler og Stefan. Det fremgår også at Klaus var svært fascinert av henne. Da en heks ved navn Jodi døde mens hun ventet tvillinger med Alaric, klarte Jodis familie å overføre fostrene til Caroline. Caroline bar tvillingene frem og gikk inn i rollen som deres mor. Hun og barnefaren Alaric innleder et forhold, men det varer ikke. Hun forelsker seg i Stefan. De dater, og gifter seg før Stefans død.
 Zach Roerig spiller rollen som Matt Donovan (sesong 1-8). Matt er Elenas barndomsvenn og eks-kjæreste. Han er den eneste av hovedfigurene i serien som har forblitt et helt normalt menneske. Han og Caroline var sammen en periode, og forble gode venner etter at de slo opp. Matt ville ikke ha noe å gjøre med den overnaturlige verdenen, og når han som voksen har blitt politimann i Mystic Falls, prøver han aktivt å beskytte byen mot vampyrene.
 Michael Trevino spiller rollen som Tyler Lockwood (sesong 1-6, gjesteopptredener 7-8). Tyler er Matts bestevenn, og etterhvert også Jeremys bestevenn, og sønnen til byens borgermester. Mennene i hans familie viste seg å bære genet til en varulv. Dette forklarte hvorfor Tyler, i likhet med sin far, er så aggressiv og oppfarende. Hans far døde i slutten av sesong 1, da John Gilbert med apparatet "The Gilbert device" lagde en høyrøstet lyd for å svekke alle vampyrer. Tydeligvis kunne de med varulvgenet også høre denne lyden, så Tylers far ble tatt med sammen med vampyrene og døde i brannen. Tyler ble den første varulven som ble omskapt til en suksessfull hybrid (vampyr og varulv) av Klaus. I sesong 5 ble han gjort om til bare en varulv igjen. Han forlater byen i slutten av sesong 6, og kommer tilbake i par episoder av sesong 7 for å beskytte Elenas kiste.
 Sara Canning spiller rollen som Jenna Sommers (sesong 1-2, gjesteopptreden sesong 3, 5 og 8). Jenna var tanten til Elena og Jeremy, og fungerte som deres formynder etter foreldrenes død. Hun hadde et forhold til Alaric, og døde i slutten av sesong 2, under Klaus' rituale for å bli omgjort til hybrid.
 Kayla Ewell spiller rollen som Vicki Donovan
 Matthew Davis spiller rollen som Alaric Saltzman
 Joseph Morgan spiller rollen som Niklaus Mikaelson (Klaus)
 Daniel Gillies spiller rollen som Elijah Mikaelson
 Claire Holt spiller rollen som Rebekah Mikaelson

 Referanser 

 Eksterne lenker 



Kategori:Grøsser-serier fra USA
Kategori:Dramaserier fra USA
Kategori:Fantasyserier fra USA
Kategori:Ungdomsserier fra USA
Kategori:Romantiske TV-serier fra USA
Kategori:Vampyrer
Kategori:TV-produksjoner på The CW
Kategori:TV-produksjoner fra USA, fra 2000-årene
Kategori:TV-produksjoner fra USA, fra 2010-årene